LIGJ
Nr. 90/2024

PËR DISA SHTESA DHE NDRYSHIME NË LIGJIN NR. 78/2020, 
“PËR ORGANIZIMIN DHE FUNKSIONIMIN E SHËRBIMIT TË PROVËS”

Në mbështetje të neneve 78 dhe 83, pika 1, të Kushtetutës, me propozimin e një deputeti, 

KUVENDI
I REPUBLIKËS SË SHQIPËRISË,

VENDOSI:

Në ligjin nr. 78/2020, “Për organizimin dhe funksionimin e Shërbimit të Provës”, bëhen këto shtesa dhe ndryshime:

Neni 1

Në nenin 6 bëhen ndryshimet e mëposhtme:
1. Pika 5 ndryshohet si më poshtë:
“5. Marrëdhëniet e punës së nëpunësve të Shërbimit të Provës dhe punonjësve administrativë në Drejtorinë e Përgjithshme të Shërbimit të Provës dhe të degëve territoriale rregullohen sipas Kodit të Punës së Republikës së Shqipërisë.”.
2. Pika 6 shfuqizohet.
3. Pas pikës 7 shtohet pika 8 me këtë përmbajtje:
“8. Niveli i pagave të nëpunësve të Shërbimit të Provës në Drejtorinë e Përgjithshme të Shërbimit të Provës dhe të degëve territoriale përcaktohen me vendim të Këshillit të Ministrave në përputhje me ligjin nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”.

Neni 2

Në nenin 11 bëhen ndryshimet e mëposhtme:
1. Pika 2 shfuqizohet. 
2. Në pikën 2 togfjalëshi “të parashikuara nga legjislacioni në fuqi për nëpunësin civil” zëvendësohet me togfjalëshin “të përcaktuara në rregulloren e brendshme”. 

Neni 3

Në nenin 12 bëhen ndryshimet e mëposhtme:
1. Pika 1 shfuqizohet. 
2. Në pikën 2 togfjalëshi “të parashikuara nga legjislacioni në fuqi për nëpunësin civil” zëvendësohet me togfjalëshin “të përcaktuara në rregulloren e brendshme”. 

Neni 4
Dispozitë kalimtare

Nëpunësit e Shërbimit të Provës, marrëdhëniet e punës së të cilëve aktualisht rregullohen sipas legjislacionit për nëpunësin civil, vijojnë marrëdhënien e tyre të punës sipas dispozitave të parashikuara në Kodin e Punës.

Neni 5
Aktet nënligjore

Ngarkohet Këshilli i Ministrave që brenda 6 muajve nga hyrja në fuqi e këtij ligji të miratojë aktet nënligjore në zbatim të nenit 1, pika 3, të këtij ligji.

Neni 6
Hyrja në fuqi

[bookmark: _GoBack]Ky ligj hyn në fuqi 15 ditë pas botimit në Fletoren Zyrtare. 

Miratuar në datën 26.7.2024.

Shpallur me dekretin nr. 304, datë 7.8.2024, të Presidentit të Republikës së Shqipërisë, Bajram Begaj.


